Illum, il-Kummissjoni Ewropea pproponiet li tagħmel EUR 75 miljun mill-baġit tal-UE disponibbli biex tgħin lill-Istati Membri tal-UE jirripatrijaw iċ-ċittadini tal-UE u biex iżżid il-baġit tal-ħażna medika tar-rescEU. il-Kummissarju Johannes Hahn inkarigat mill-baġit tal-UE, qal: “Il-miżura tal-lum hija eżempju ieħor ta' kif il-baġit tal-UE jista' jżid il-valur meta u fejn ikun meħtieġ l-aktar. Hija wkoll eżempju tas-solidarjetà u l-kooperazzjoni Ewropea fl-aqwa tagħha.” Il-Kummissarju għall-Immaniġġjar tal-Kriżi Janez Lenarčič qal: “Ir-ritorn sikur taċ-ċittadini tagħna huwa prijorità. Qegħdin nagħmlu dak kollu li nistgħu biex niżguraw li jerġgħu jingħaqdu mal-familji tagħhom malajr kemm jista' jkun matul dawn iż-żminijiet diffiċli. Nixtieq nirringrazzja lill-Istati Membri għall-isforzi tagħhom matul dan il-proċess. Iċ-Ċentru ta' Koordinazzjoni għal Rispons ta' Emerġenza tagħna jkompli jaħdem 24/7 mal-Istati Membri sabiex jissodisfa t-talbiet tagħhom.” Titjiriet ta' ripatrijazzjoni Grazzi għat-titjiriet ta' ripatrijazzjoni organizzati permezz tal-Mekkaniżmu tal-Unjoni tal-Protezzjoni Ċivili u kofinanzjat mill-UE, 2,312 persuna diġà ġew ripatrijati lejn l-Ewropa miċ-Ċina, il-Ġappun, l-Istati Uniti, il-Marokk, it-Tuneżija, il-Georgia, il-Filippini u minn Cabo Verde sa mill-bidu tat-tifqigħa. Iktar minn 80 titjira ta' ripatrijazzjoni ulterjuri huma ppjanati fil-jiem li ġejjin. Skont il-Mekkaniżmu tal-UE għall-Protezzjoni Ċivili, l-UE tikkontribwixxi għall-ispejjeż ta' titjiriet ta' ripatrijazzjoni li jġorru ċittadini ta' aktar minn Stat Membru wieħed, abbażi ta' prinċipju ta' solidarjetà. Ħażna ta' rescEU Il-proposta tal-Kummissjoni Ewropea se żżid il-baġit totali tal-ewwel ħażna tar-rescEU ta' tagħmir mediku (ventilaturi, maskri protettivi u tagħmir mediku essenzjali) għal EUR 80 miljun. Sfond Il-Kummissjoni qed tippreżenta abbozz ta' baġit emendatorju – proposta biex tiġi riorganizzata parti mill-infiq tal-UE għas-sena f'konformità mal-aħħar prijoritajiet – biex tiżgura finanzjament għal dawn l-operazzjonijiet. L-abbozz ta' baġit emendatorju jipprevedi wkoll: - EUR 350 miljun ta' assistenza ta' ġestjoni tal-migrazzjoni lill-Greċja, biex jiżdied mal-EUR 350 miljun li diġà qed jiġu mobilizzati, f'konformità mal-impenn tal-President von der Leyen matul iż-żjara tagħha fil-Greċja; - EUR 3.6 miljun għaċ-Ċentru Ewropew għall-Prevenzjoni u l-Kontroll tal-Mard biex tissaħħaħ il-kapaċità tal-identifikazzjoni, tal-valutazzjoni u tal-komunikazzjoni ta' theddid għas-saħħa tal-bniedem minn mard li jittieħed, u b'mod partikolari biex tiżdied il-kapaċità esperta fid-dawl tal-kriżi tal-coronavirus; - EUR 100 miljun biex jgħin lill-Albanija tirkupra mit-terremot devastanti tas-26 ta' Novembru 2019, parti mill-wegħda tal-Kummissjoni ta' EUR 115 miljun u l-wegħda totali ta' EUR 1.15 biljun; - EUR 3.3 miljun f'finanzjament addizzjonali għall-Uffiċċju tal-Prosekutur Pubbliku Ewropew (UPPE) biex tagħti spinta lill-baġit tiegħu għall-2020. Pereżempju, il-flus se jippermettu lill-UPPE jirrekluta aktar persunal ikkwalifikat u li jixtri tagħmir tal-IT biex jibda jipproċessa l-ewwel każijiet. Flimkien mal-appoġġ għall-ġestjoni tal-każijiet tal-UPPE diġà mobilizzati aktar kmieni din is-sena, il-finanzjament totali tal-UPPE għall-2020 hija għalhekk ta' 48 %. Il-passi li jmiss Il-Parlament Ewropew u l-Kunsill issa huma mistiedna japprovaw il-bidliet baġitarji malajr kemm jista' jkun, biex jiżguraw li l-flus jistgħu jmorru fil-pront fejn ikunu l-iktar meħtieġa. Għal aktar informazzjoni Il-paġna web tar-rispons tal-Kummissjoni Ewropea għall-coronavirus Abbozz ta' baġit emendatorju